b'\n_START_ARTICLE_\nKoodinimi U.N.C.L.E.\n_START_SECTION_\nJuoni\n_START_PARAGRAPH_\nElokuva sijoittuu vuoteen 1963 ja kertoo kahdesta hyvin erilaisesta vakoojasta: yhdysvaltalainen Napoleon Solo (Henry Cavill) on sulavak\xc3\xa4yt\xc3\xb6ksinen entinen mestarivaras, joka vankilatuomion sijaan on p\xc3\xa4\xc3\xa4tynyt ty\xc3\xb6skentelem\xc3\xa4\xc3\xa4n CIA:n vakoojana ja ven\xc3\xa4l\xc3\xa4inen Ilja Kuryakin (Armie Hammer) on \xc3\xa4kkipikainen ja karkeak\xc3\xa4yt\xc3\xb6ksinen KGB:n vakooja. Toisiaan inhoavat vakoojat p\xc3\xa4\xc3\xa4tyv\xc3\xa4t ty\xc3\xb6skentelem\xc3\xa4\xc3\xa4n yhdess\xc3\xa4, kun he saavat teht\xc3\xa4v\xc3\xa4ksi etsi\xc3\xa4 automekaanikko Gaby Tellerin (Alicia Vikander) kauan kadoksissa olleen is\xc3\xa4n. H\xc3\xa4n on natsitiedemies, jonka rikollisj\xc3\xa4rjest\xc3\xb6 yritt\xc3\xa4\xc3\xa4 saada rakentamaan ydinpommin.\n_START_SECTION_\nTuotanto\n_START_PARAGRAPH_\nElokuva perustuu 1960-luvulla tehtyyn samannimiseen suosittuun televisiosarjaan, jonka oikeudet tuottaja John Davis osti jo vuonna 1993._NEWLINE_Elokuvan ohjaajaksi olivat ehdolla projektin eri vaiheissa muun muassa Matthew Vaughn, David Dobkin ja Steven Soderbergh, mutta lopulta sen ohjasi ja k\xc3\xa4sikirjoitti Guy Ritchie.\n_START_SECTION_\nVastaanotto\n_START_PARAGRAPH_\nElokuva on saanut kriitikoilta keskinkertaisia arvosteluja. Rotten Tomatoes -sivuston mukaan 68 prosenttia arvosteluista oli positiivisia ja sivusto on antanut elokuvalle keskim\xc3\xa4\xc3\xa4r\xc3\xa4isen arvosanan 6.2/10. Metacritic-sivuston mukaan 40 arvostelun perusteella elokuva on saanut 56/100 pistett\xc3\xa4.'